DOI: 10.14457/tu.the.2016.338
title: แผนธุรกิจจำหน่ายผลิตภัณฑ์ผลไม้ทอดกรอบสุญญากาศ

description: สถานการณ์ของตลาดขนมขบเคี้ยวในประเทศไทยนั้น พบว่า มูลค่าตลาดของขนมขบเคี้ยวก็มีอัตราการเติบโตขึ้นอย่างต่อเนื่อง โดยเฉลี่ยเติบโตปีละ 9.5% ซึ่งพบว่า การเติบโตของตลาดขนมขบเคี้ยวในระยะหลังๆ เกิดจากการเข้ามาของขนมขบเคี้ยวทางเลือกใหม่ๆ ที่ผลิตโดยใช้วัตถุดิบหลักที่มาจากธรรมชาติ สอดคล้องกับพฤติกรรมผู้บริโภคที่มีกระแสของการ รับประทานอาหารเพื่อสุขภาพ ส่งผลทำให้ผู้บริโภคระมัดระวังในการเลือกรับประทานขนมขบเคี้ยวมากขึ้นด้วย โดยผู้บริโภคจำนวนไม่น้อยหันมาเลือกรับประทานขนมขบเคี้ยวที่ทำจากผักและผลไม้แทนเพื่อให้ตนเองได้ลิ้มรสความอร่อยในแบบที่รู้สึกดีต่อจิตใจและดีต่อสุขภาพจากพฤติกรรมการบริโภคของผู้บริโภคที่เปลี่ยนแปลงไปและแนวโน้มการเติบโตทางบวกในตลาดข้างต้นนั้น จึงเป็นที่มาของแผนธุรกิจจำหน่ายผลิตภัณฑ์ผลไม้ทอดกรอบสุญญากาศซึ่งเปิดดำเนินธุรกิจในนามนิติบุคคล ชื่อ “ห้างหุ้นส่วนจำกัด โอเพนแลนด์ ฟู๊ดส์ เทรดดิ้ง” โดยกิจกรรมหลักของธุรกิจ คือ การนำผลไม้ที่มีชื่อเสียงของไทยของจังหวัดจันทบุรีมาผ่านการแปรรูปด้วยกรรมวิธีการทอดกรอบสุญญากาศเพื่อคงไว้ซึ่งรสสัมผัสอร่อยกรุบกรอบตามแบบฉบับของขนมขบเคี้ยว โดยธุรกิจมุ่งพัฒนาผลิตภัณฑ์ภายใต้ ตราสินค้า “Lucky Box” ที่ตอบโจทย์ความต้องการของกลุ่มลูกค้าเป้าหมายหลัก 2 กลุ่ม ได้แก่ กลุ่ม Feel Good Snack Seeker คือ ผู้บริโภคที่มองหาขนมขบเคี้ยวทางเลือกจากธรรมชาติ และ กลุ่ม Family คือ กลุ่มผู้บริโภคที่มองหาขนมขบเคี้ยวทางเลือกที่มีประโยชน์ให้กับคนในครอบครัว ซึ่งกลยุทธ์ในด้านการตลาดนั้น ธุรกิจมุ่งเน้นการสร้างความแตกต่างจากคู่แข่งขันด้วยการวางตำแหน่งทางการตลาด เป็นผลไม้ทอดกรอบสุญญากาศที่สร้างประสบการณ์ความอร่อยกรอบฟู มีรสชาติหลากหลายและเพิ่มคุณประโยชน์ที่ผู้บริโภคมองหา โดยสำหรับผู้บริโภคในกลุ่ม Feel Good Snack Seeker ธุรกิจจะตอบสนองความต้องการด้วยผลิตภัณฑ์ Lucky Box Happy Chips ที่มีปรับกระบวนการผลิตมาใช้น้ำมันรำข้าวที่ไม่มีไขมันทรานซ์และสามารถลดคอเลสเตอรอลที่ไม่ดี (LDL-C) ได้ ตลอดจนเพิ่มสายผลิตภัณฑ์ที่มีการปรุงแต่งรสชาติเพื่อเพิ่มทางเลือกใหม่ๆ สร้างสีสันในการรับประทานให้กับผู้บริโภค และสำหรับผู้บริโภคในกลุ่ม Family ธุรกิจจะตอบสนองความต้องการให้กับครอบครัวที่มองหาขนมขบเคี้ยวที่มีประโยชน์ให้กับลูก ด้วยผลิตภัณฑ์ Lucky Box Kids ที่เพิ่มส่วนประกอบของสารอาหารที่จำเป็นสำหรับเด็ก ได้แก่ สาร DHA ARA และ เวย์โปรตีน ตลอดจนเพิ่มความสนุกของการรับประทานขนมขบเคี้ยวที่ทำจากผลไม้ ด้วยการออกผลิตภัณฑ์ Lucky Box Kids A+ Deli Dips ที่เด็กๆ สามารถชุบช๊อกโกแลตรสชาติต่างๆ ได้ด้วยตัวเองสำหรับกลยุทธ์การดำเนินงานนั้น ธุรกิจให้ความสำคัญกับการคัดเลือกวัตถุดิบที่มีคุณภาพ ผ่านกระบวนการผลิตในโรงงานผลิตขนาดใหญ่ที่ได้มาตรฐานการรับรอง มุ่งเน้นการสร้างความสัมพันธ์ที่ดีกับคู่ค้าอย่างยั่งยืน ตลอดจนมีสำนักงาน 2 แห่ง ทั้งสำนักงานใหญ่ที่กรุงเทพมหานครเพื่อให้การกระจายสินค้าเข้าถึงในย่านเศรษฐกิจ และสำนักงานย่อยที่จังหวัดจันทบุรีเพื่อให้ใกล้กับแหล่งผลิต ง่ายต่อการควบคุมคุณภาพและสะดวกต่อการกระจายสินค้าในระดับภูมิภาค สำหรับกลยุทธ์ด้านการจัดการทรัพยากรบุคคลนั้น ธุรกิจเน้นโครงสร้างองค์กรตามแนวนอน ให้อำนาจหน้าที่ความรับผิดชอบแก้ผู้บริหารแต่ละฝ่ายอย่างเต็มที่ในการดูแลบุคลากรอย่างใกล้ชิดและพนักงานทุกคนมีส่วนร่วมในการคิดและพัฒนาองค์กรสำหรับกลยุทธ์การเงินนั้น จากการคาดการณ์งบประมาณทางการเงินเป็นระยะเวลา 5 ปี ติดต่อกัน  พบว่า ธุรกิจมีผลกำไรสูงขึ้นอย่างต่อเนื่อง มีอัตรากำไรสุทธิต่อยอดขายที่ร้อยละ 14 มูลค่าปัจจุบันสุทธิเป็นบวก เท่ากับ 2,799,166 บาท ให้ผลตอบแทนจากการลงทุนร้อยละ 79 โดยสามารถคืนทุนได้ภายในระยะเวลา 1 ปี ธุรกิจจำหน่ายผลิตภัณฑ์ผลไม้ทอดกรอบสุญญากาศจึงเป็นธุรกิจที่มีความน่าสนใจและในผลตอบแทนที่คุ้มค่าในการลงทุน